《初至郡斋作寄所知》
明代·王廷陈

刺史章初绾，交游迹已睽。质随江北化，诺与汝南齐。

牒吏窥松径，舆人候药畦。藉膏期不润，戴李保无蹊。

葵准公仪拔，棠如召伯栖。疏慵优记马，奋激劣啼鸡。

那敢苍鹰效，频将白鹤携。宦情缘病少，乡梦被愁迷。

投劾终如范，不堪诚类嵇。何年衡岳上，初服遂攀跻。

作者简介：湖广黄冈人，字稚钦，王廷瞻兄。恃才放恣，甚至上树呼叫，馆师无如之何。正德十二年进士，选翰林庶吉士。因疏谏武宗南巡，罚跪受杖。时已授给事中，乃出为裕州知州。失职怨望，为上官所劾，罢归乡里。屏居二十余年，嗜酒纵倡为乐。达官贵人来家，蓬发跣足延见。时衣红纻窄衫，骑牛跨马，啸歌田野间。诗婉丽多风，文长于尺牍。有《梦泽集》。